Diari Oficial de la Generalitat Valenciana


Sumari del DOGV 4233, del 22-04-2002 (2002/3781)

ORDRE de 5 d'abril de 2002, de la Conselleria de Cultura i Educació, per la qual es convoquen beques academicoesportives per a esportistes d'elit de la Comunitat Valenciana matriculats en centres d'ensenyança i s'aproven les bases per les quals se'n regula la concessió.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4233

Data del DOGV
:   22-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/3781


Data del document
:   05-04-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * suport econòmic
    * estudiant
    * ajuda pública
    * esport professional
    * assignació per estudis

ORDRE de 5 d'abril de 2002, de la Conselleria de Cultura i Educació, per la qual es convoquen beques academicoesportives per a esportistes d'elit de la Comunitat Valenciana matriculats en centres d'ensenyança i s'aproven les bases per les quals se'n regula la concessió. [2002/X3781]
  
La Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, establix, en l'article quinze, el suport i la tutela de l'esport d'elit, especialment el no professional.
  
La Conselleria de Cultura i Educació, en la seua labor de promoció i difusió de l'esport, ha de procurar la continuïtat dels i de les esportistes d'elit, sense descuidar la seua formació acadèmica, així com afavorir el perfeccionament d'estos a través d'una formació integral que els permeta arribar al més alt nivell en un futur.
  
A fi de promocionar esta àrea esportiva que permeta i afavorisca la preparació esportiva i el perfeccionament en el rendiment dels i de les esportistes d'elit de la Comunitat Valenciana, la Direcció General de l'Esport de la Conselleria de Cultura i Educació planteja la convocatòria d'unes beques academicoesportives per a evitar els trastorns socioeconòmics produïts a les seues famílies.
  
En virtut d'això, i en ús de les competències en matèria d'esport assignades pel Decret 7/2000, de 22 de maig (DOGV de 23.5.00)m del president de la Generalitat Valenciana a la Conselleria de Cultura i Educació, i d'acord amb el que establix l'article 35 de la Llei 5/1983, de 30 de desembre, de Govern Valencià, i el text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana
  
ORDENE
  
Primer
  
Convocar la concessió de beques academicoesportives per a esportistes d'elit de la Comunitat Valenciana durant l'any 2002 per un import global màxim de trenta mil cinquanta euros (30.050 euros), a càrrec de l'aplicació pressupostària 60.13.006.60.1, línia T4466000 dels pressupostos de la Generalitat Valenciana per a l'any 2002.
  
Segon
  
Aprovar les bases per què es regula esta convocatòria de beques academicoesportives per a esportistes d'elit de la Comunitat Valenciana, que figuren com a annex I de la present ordre.
  
DISPOSICIONS FINALS
  
Primera
  
Es delega en el director general de l'Esport la facultat de concedir o denegar estes beques, i se l'autoritza perquè dicte les resolucions i instruccions necessàries per al desenrotllament i execució de la citada ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present ordre, que posa fi a la via administrativa, podrà ser recorreguda potestativament en reposició, o bé es podrà interposar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura i Educació en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 5 d'abril de 2002
  
El conseller de Cultura i Educació,
  
p.s.r. (art. 4.1 del Decret 111/2000,
  
DOGV núm. 3798, de 21 de juliol),
  
la subsecretària,
  
CARMEN NÁCHER PÉREZ
  
ANNEX I
  
Bases per què es regula la concessió de beques academicoesportives per a esportistes d'elit de la Comunitat Valenciana matriculats en centres d'ensenyança en el curs 2001/2002.
  
Primera. Beneficiaris
  
Podran sol·licitar estes beques academicoesportives els/les esportistes que complisquen els requisits següents:
  
1. Residir habitualment en un terme municipal de la Comunitat Valenciana i figurar inscrits amb este caràcter en el Padró.
  
2. Estar qualificat com a esportista d'elit de la Comunitat Valenciana de nivell A o de nivell B, i figurar en la relació publicada en la llista d'esportistes d'elit corresponent a l'any 2000 (Resolució de 14 de febrer del 2001, de la Direcció General de l'Esport. DOGV núm. 3954, de 7 de març), o en la relació corresponent a la llista d'esportistes d'elit relativa a l'any 2001 que es publique en el DOGV.
  
3. Acreditar una edat compresa entre els 17 i els 25 anys, llevat que la Comissió de valoració entenga, de manera excepcional, que és convenient considerar altres edats.
  
4. Estar vinculat a un club de la Comunitat Valenciana, en actiu i en possessió de la corresponent llicència d'una federació esportiva de la Comunitat Valenciana.
  
5. Pertànyer a entitats o clubs esportius d'elit de la Comunitat Valenciana que no reben subvenció per la seua participació en competicions oficials internacionals i/o lligues de màxima categoria nacional d'esport no professional.
  
6. No comptar amb ingressos superiors a 6.000 euros en l'últim exercici econòmic, per conceptes derivats de la pràctica de la seua modalitat esportiva.
  
Segona. Objecte i aplicació de les beques
  
Les beques objecte d'esta convocatòria estaran destinades a sufragar els gastos ocasionats pels seus estudis i formació acadèmica, en qualsevol centre d'estudis, com a incentiu a la seua formació, en consideració als seus resultats esportius, les exigències en la seua preparació i el fet de representar un model per a la joventut.
  
S'adjudicaran un màxim de 100 beques academicoesportives amb una dotació que oscil·larà entre 600 euros i 300 euros fins a esgotar el crèdit consignat.
  
Tercera. Desestimació o minoració de la beca academicoesportiva
  
3.1 Podrà ser motiu de minoració o desestimació de la beca academicoesportiva, la constància de disposar de suficients subvencions, ajudes o altres mitjans de finançament per part del sol·licitant, per al desenrotllament de la seua activitat esportiva.
  
Quarta. Sol·licituds i documentació
  
4.1 Les sol·licituds es presentaran al Registre General de la Conselleria de Cultura i Educació, o als registres de les direccions territorials de Cultura i Educació, les seccions o centres d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El model de sol·licitud s'ajustarà al que figura en l'annex II.
  
4.2 El termini de presentació de sol·licituds serà de 30 dies hàbils, a comptar des de l'endemà de la publicació de la present ordre en el DOGV.
  
4.3 Quan la sol·licitud no reunisca els requisits o falte algun document complementari dels exigits, es requerirà els interessats perquè ho esmenen en el termini de 10 dies, amb indicació que, si no ho feren així, s'entendrà que desistixen de la seua petició, després de la resolució dictada pel director general de l'Esport.
  
4.4 En la sol·licitud s'indicaran totes aquelles altres subvencions o ajudes que s'hagen sol·licitat, o hagen sigut atorgades per altres administracions o ens públics o privats.
  
4.5 La sol·licitud de beca haurà d'anar acompanyada dels documents següents:
  
- Certificat d'empadronament.
  
- Historial esportiu certificat per la federació autonòmica corresponent, correctament omplit segons el model que figura com a annex III a la present ordre, que arreplegue la participació i els resultats de l'esportista durant les temporades 2000/2001 i 2001/2002 fins a la data de presentació de sol·licituds.
  
- En modalitats o proves esportives d'equip, certificat de la federació o del club corresponent, que acredite que l'esportista ha format part de l'alineació de la selecció autonòmica o nacional, o equip titular en un percentatge mínim del 50% del nombre d'encontres disputats.
  
- Certificat del centre d'estudis en què s'especifique que l'esportista està matriculat en el curs 2001/2002.
  
- Fotocòpia confrontada del document nacional d'identitat o del llibre de família.
  
- Còpia de la llicència esportiva en vigor.
  
- Fitxa de manteniment de tercers (dades bancàries).
  
4.6 L'admissió a tràmit d'una sol·licitud de beca academicoesportiva no generarà cap compromís per a concedir-la.
  
4.7 La sol·licitud es considerarà desestimada si la seua resolució no es produïx en el termini de tres mesos des de la finalització del termini de presentació d'instàncies.
  
4.8 La Direcció General de l'Esport podrà demanar totes les informacions, aclariments o documents complementaris que estime necessaris per al seu assessorament.
  
Quinta. Valoració de les sol·licituds i resolució del procediment
  
5.1 Als efectes previstos en esta ordre, es constituirà una comissió tècnica d'avaluació formada per cinc membres, designats pel director general de l'Esport, encarregada de l'estudi i la valoració de les sol·licituds presentades. En el seu funcionament s'observarà el que disposa la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú, i les modificacions produïdes per la Llei 4/1999, de 13 de gener, així com l'article sext del Decret 108/1992, de 6 de juliol, del Govern Valencià.
  
5.2 La valoració de les sol·licituds s'efectuarà atenent els criteris següents:
  
a) Resultats obtinguts en la totalitat de les competicions oficials en què haja participat l'esportista durant les temporades 2000/2001 i 2001/2002, en modalitat individual o d'equip, per l'ordre següent. El mateix campionat puntua només una vegada (la corresponent a la temporada en què va obtindre el millor resultat):
  
Nivell «A»: Campionat del Món / JJOO: (Fins a 300 punts)
  
Nivell «B»: Campionat d'Europa Absolut / Campionat Món Júnior: (Fins a 240 punts)
  
Nivell «C»: Campionat d'Europa Júnior / Campionat d'Espanya Absolut / Jocs del Mediterrani / Jocs Iberoamericans / Campionat del Món Universitari: (Fins a 192 punts)
  
Nivell «D»: Campionat d'Espanya Júnior / Campionat d'Espanya per Autonomies Absolut / Campionat d'Espanya Clubs: (Fins a 154 punts)
  
Nivell «E»: Campionat d'Espanya per Autonomies Júnior / Campionat d'Espanya Clubs Júnior / Campionat d'Espanya Universitari: (Fins a 123 punts)
  
Nivell «F»: Campionat Autonòmic Absolut / Altres encontres i competicions d'àmbit internacional: (Fins a 98 punts)
  
Nivell «G»: Campionat Autonòmic Júnior / Altres encontres i competicions d'àmbit nacional: (Fins a 79 punts)
  
b) Classificació de la modalitat esportiva segons el que preveu la Resolució de 9 de desembre de 1997, de la Conselleria de Benestar Social, per la qual s'especifica la classificació dels esportistes que participen en modalitats i/o proves no olímpiques per a la seua consideració com a esportista d'elit (DOGV núm. 3176, de 4 de febrer).
  
c) La implantació i incidència de la modalitat esportiva practicada en el conjunt de la Comunitat Valenciana segons el nombre de llicències i entitats de la federació autonòmica.
  
d) Serà mèrit preferent el fet d'estar desplaçat a més de 30 km del domicili familiar per estar incorporat en un centre de tecnificació esportiva, fet que serà acreditat pel Servei d'Esport d'Elit i Alt Rendiment de la Direcció General de l'Esport.
  
5.3 Finalitzat el termini previst en la base quarta, la Direcció General de l'Esport disposarà de 15 dies per a convocar a la Comissió d'Avaluació.
  
5.4 Una vegada constituïda la Comissió d'Avaluació, es procedirà a l'estudi i la valoració de les sol·licituds presentades, i es comprovarà el compliment dels requisits de les bases. La comissió elevarà les seues conclusions al director general de l'Esport, qui, al seu torn, elevarà la proposta de resolució de concessió o denegació al conseller de Cultura i Educació.
  
5.5 Les resolucions de concessió de les ajudes fixaran expressament la quantia d'estes, d'acord amb el que establix l'article quint del Decret 108/1992, de 6 de juliol, del Govern Valencià, pel qual es regula la concessió de beques.
  
5.6 Transcorregut el termini assenyalat sense que s'haguera produït resolució expressa, s'entendrà desestimada la sol·licitud de concessió de l'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.7 La Direcció General de l'Esport notificarà als interessats la resolució de concessió o denegació de les sol·licituds presentades, en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no es dicte resolució expressa en el termini de tres mesos des de la finalització del termini de presentació d'instàncies, s'entendran denegades.
  
Sexta. Obligacions dels beneficiaris
  
6.1 Els beneficiaris de subvencions estaran obligats a:
  
6.1.1 Comunicar a la Conselleria de Cultura i Educació l'obtenció de subvencions o ajudes per a la mateixa finalitat procedents d'altres administracions o ens públics o privats.
  
6.1.2 El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
Sèptima. Modificació de la resolució de concessió
  
7.1 Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
Octava. Pagament de les beques
  
Una vegada resolta la convocatòria de les beques i efectuats els tràmits comptables preceptius, es procedirà a l'abonament de les beques d'una sola vegada, en el compte corrent o la llibreta d'estalvi indicada pel beneficiari.
  
Novena. Reintegrament de les beques
  
Quedarà sense efecte la concessió de la beca, després de l'audiència a l'interessat, i correspondrà el reintegrament de les quantitats percebudes i l'exigència de l'interés de demora des del moment del pagament en els supòsits següents:
  
a) Si deixaren de reunir-se els requisits que es van exigir.
  
b) Si s'incompliren, sense causa que ho justifique, les condicions establides en la present convocatòria.
  
c) Per la concessió de qualsevol altra beca per a esta finalitat o una altra de semblant.
  
Deu. Normativa aplicable
  
10.1 En tot el no previst en esta ordre, els beneficiaris se sotmetran al que establix la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana corresponent. Tot això sense perjudici del règim d'infraccions i sancions previst en el títol IV del text refós de la Llei d'Hisenda Pública de la Generalitat Valenciana.
  
10.2 La Conselleria de Cultura i Educació es reserva el dret d'inspeccionar i comprovar el grau de compliment pels beneficiaris de les obligacions al seu càrrec.